མཛད་སྒོའི་ཐོག་བཀའ་ཟུར་སྐྱབས་རྗེ་ཀིརྟི་རིན་པོ་ཆེ་མཆོག་ནས་༧སྐུའི་གཅེན་པོ་བཀའ་ཟུར་རྒྱལ་ལོ་དོན་འགྲུབ་མཆོག་གི་སྐུ་ཚེའི་མཛད་རྣམ་ཀ་ལིམ་པོང་གི་ཐུག་པ་བཟོ་ལས་བ།ཞེས་པའི་ཕྱག་དེབ་རྩོམ་པ་པོ་ཤེས་རབ་དར་རྒྱས་ལགས་དང་བུདྷ་སྐྱབས་ལགས་གཉིས་ཀྱིས་བོད་སྒྱུར་ཞུས་པ་དབུ་འབྱེད་དང་།བོད་གཞུང་དགའ་ལྡན་ཕོ་བྲང་དང་བོད་མིའི་སྒྲིག་འཛུགས་ལ་སྲི་ཞུ་ཞབས་འདེགས་བསྒྲུབས་ཏེ་ཞབས་ལོ་༢༠བརྒལ་བའི་གཞུང་ཞབས་ལས་ཟུར་བཀའ་བློན་འཕགས་པ་ཚེ་རིང་མཆོག་དང་།དྲུང་ཆེ་རྔ་བ་ཚེ་རྒྱམ་ལགས།ལས་ཟུར་རིག་འཛིན་ཆོས་འཕེལ་ལགས།ལས་ཟུར་འོ་དབྱངས་མཚོ་ལགས་བཅས་དང་།བདེན་རྒྱབ་རྩོམ་སྒྲིག་ཚོགས་ཆུང་བཅས་ལ་ཐུགས་རྗེ་ཆེ་ཞུའི་གཟེངས་བསྟོད་ཕྱག་འཁྱེར་སྩལ་གནང་སོང་།དེ་ནས་དམིགས་བསལ་སྐུ་མགྲོན་བཀའ་ཟུར་ཐུབ་བསྟན་ལུང་རིགས་ལགས་ནས་མདོ་སྨད་གླིང་དྲ་ཚོམས་དང་།དགའ་ལྡན་ཕོ་བྲང་སློབ་ཡོན་གཟེངས་རྟགས་ཐོབ་པའི་སློབ་ཕྲུག་ཤ་བོ་མཆོད་རྟེན་དང་རིན་ཆེན་སྐྱིད།དེ་བཞིན།བསྟན་འཛིན་མཚོ་བཅས་ལ་གཟེངས་བསྟོད་དང་བྱ་དགའི་གཟེངས་རྟགས་གནང་སོང་།